Prológ

Harminc év … alig egy fél emberöltő, de micsoda 30 év van mögöttünk ! Felment a vasfüggöny, eltűnt a süllyesztőben a berlini fal, és az örök időkre tervezett Szovjetunió, de a népi demokratikus meg szocialista államok sora is. Balra ki – jobbról be - szólt a nagy rendező, a történelem utasítása. Régi szereplők léptek le a színről, újak léptek be, a vén Európa térképét átrajzolták. Kimentek a tankok, bejöttek a bankok, szükebb pátriánkban is ez volt a forgatókönyv. Három évtized alatt három államalakulat polgárai voltunk, négy kölönböző pénznemmel fizettük a beléptidíjat a nagy történelmi színházba, ahol olyan új darabok kerültek bemutatásra, mint a többpártrendszer, a privatizáció, a globalizáció, a NATO meg az EU, meg sokminden más… Megannyi váltás, változás, vállalkozás volt a történelmi kulisszája annak, hogy egy kis ország még kisebb utódállamában, egy kis város kis magyar közösségében megszületett, felcseperedett, felnőtté vált egy színjátszócsoport – színkör – színház : a losonci Kármán József Színház.

Harminc éve, 1988. augusztus 26-án, néhány régi és új csemadokos, alkalmazott és nyugdíjas, közép- és alapiskolás, valamint egy profi rendező, az akkor Prágában élő Horváth Lajos azzal a feltett szándékkal jött össze a losonciak által mindig is YMCÁ-nak nevezett épületben, hogy újjáélessze a korábban virágzó, de 18 éve szünetelő losonci magyar színjátszást. Az első, majd még több próbának otthont adó, akkori „Barátság Háza” igazgatója, Dancs Dezső mint a Csemadok alapszervezetének elnöke támogatta Duray Éva és Horváth Lajos ötletét, hogy az 1969-ben már egyszer bemutatatott színmű, Kármán József Szabó Magda által átdolgozott levélregénye a Fanni hagyományai újra színre kerüljön, annál is inkább, mert a bemutatóra abban az évben kerül majd sor, amikor Kármán József születésének 220., és a Csemadok megalakulásának 40. évfordulójára fognak emlékezni a losonci magyarok. Azt, hogy 1989 a rendszerváltás éve is lesz és, hogy ezzel a bemutatóval egy harminc éves sikersorozat kezdődik akkor még nem sejtette senki…

A Csemadok színjátszó csoport, utóbb Kármán Színkör, ma már Kármán József Színház története bizony sikertörténet, amely egyedülálló, nemcsak losonci, vagy szlovákiai magyar, de minden bizonnyal Kárpát-medencei viszonylatban is. Rendszeres anyagi támogatás és állandó helyiség nélkül, csupán lelkesedéstől fűtve, három évtizeden át fennmaradni, sőt fejlődni, évente több bemutatóval a közönség elé állni – párját ritkító teljesítmény! A siker titka, vagy inkább magyarázata elsősorban az emberi tényezőkre, ha úgy tetszik a személyi feltételekre, hozzáállásra vezethető vissza, amelyek szerencsés módon alakultak a Kármán Szinházon belül.

Volt, van, és remélhetőleg még sokáig lesz egy csapat – 10-15 ember, szükség szerint több is, akik aktív MŰ - kedvelők, SZÍNMŰ - kedvelők, akik szeretnek játszani, eljátszani nagy és kis, fő- és mellék, pozitív és negatív szerepeket. Nem pénzért, nem kényszerből, hanem szabad idejükben, a maguk örömére, a nagyérdemű közönség szórakoztatására, vagy gondolatainak ébresztésére, némi tapsért, színpadra dobott virágszálért. Illetve még valamiért, ami a mi körülményeink között különleges jelentőségű, ez pedig az anyanyelv, a magyar kultúra ápolása – ezáltal pedig a nemzeti közösség identitásának erősítése.

A *Fanni hagyományai* és a *Bingó*  bemutatója között 28 év telt el. 1989 és 2017 azonban nem csupán két premier dátuma, én ebben a két végletben a Kármán Színház ugyancsak sikeres műsorpolitikáját, repertoárjának sokszínűségét látom szimbolikusan megjelenni. A hagyományos színműtől a könnyedebb, zenés darabokon, esetenként mesejátékokon keresztül a modern, sőt abszurd, alternatív színházig sok minden belefért az elmúlt évtizedekbe, és ez is a tartós siker egyik magyarázata.

Mindent egybevéve ideillik a névadó, Kármán József (1769-1795) gondolata, amelyet ugyan a XVIII. század végén, *A nemzet csinosodása* című tanulmányában vetett papírra, de ma is érvényes :„*Van tehát erő, van tehetség a mi klímánk alatt is, és talán szebb, magasabb, elevenebb, mint akárhol…“*

E sorok írója, aki ott voltam az 1988. augusztusi első próbán, és két szerepet is játszottam az 1989. március 6-i bemutatón, a későbbiekben pedig figyelemmel kísértem az akkori előadást követően alakuló, állandósuló színtársulat máig tartó tevékenységét, a legnagyobb elismeréssel adózom a három évtizedes kultúrmunkának, amely hozzájárult nemzeti közösségünk *csinosodásához,* és szívből kívánom, hogy ez a 2018-as évforduló csupán jelentős mérföldköve, semmiképpen sem végállomása legyen a losonci Kármán József Színház történetének.

Böszörményi István